## Zakon o udrugama

### NN 70/1997 (7.7.1997.), Zakon o udrugama

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O UDRUGAMA**

Proglašavam Zakon o udrugama, koji je donio Zastupnički dom Sabora Republike
Hrvatske na sjednici 18. lipnja 1997.

Broj: 081-97-1059/1
Zagreb, 26. lipnja 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O UDRUGAMA**

I. OPĆE ODREDBE

***Područje primjene Zakona***

Članak 1.

(1) Ovim se Zakonom uređuje osnivanje, ustroj, pravni položaj i prestanak
udruga te registracija i prestanak djelatnosti stranih udruga, ako posebnim
zakonom nije drukčije određeno.

(2) Odredbe ovoga Zakona ne odnose se na sindikate i udruge poslodavaca
osim odredbe članka 38. stavka 4. i 5. i članka 41. ovoga Zakona te na
političke stranke i vjerske zajednice.

***Pojam udruge***

Članak 2.

(1) Udruga u smislu ovoga Zakona, je svaki oblik dobrovoljnog udruživanja
više građana i pravnih osoba sa sjedištem u Republici Hrvatskoj koji se,
radi zaštite i promicanja zajedničkih ekoloških, gospodarskih, humanitarnih,
informacijskih, kulturnih, etničkih i nacionalnih, prosvjetnih, socijalnih,
strukovnih, športskih, tehničkih, zdravstvenih, znanstvenih i drugih interesa
i ciljeva te njihovih uvjerenja, bez namjere stjecanja dobiti, podvrgavaju
pravilima koja uređuju ustroj i djelovanje toga oblika udruživanja, ako
zakonom nije drukčije određeno.

(2) Udruga je pravna osoba. Svojstvo pravne osobe udruga stječe upisom
u registar udruga.

***Članstvo u udruzi***

Članak 3.

(1) Svaki poslovno sposobni državljanin Republike Hrvatske i pravna
osoba sa sjedištem u Republici Hrvatskoj može, pod jednakim uvjetima utvrđenim
statutom, postati članom udruge.

(2) Osobe bez poslovne sposobnosti ili s ograničenom poslovnom sposobnošću
mogu biti članovi udruge bez prava sudjelovanja u radu tijela udruge (nominalni
članovi).

(3) Statutom udruge može se učlanjivanje u udrugu ograničiti samo na
građane ili samo na pravne osobe.

(4) Predstavnika pravne osobe u udruzi imenuje osoba ovlaštena za zastupanje
pravne osobe.

(5) Stranac i pravna osoba sa sjedištem u inozemstvu (strana pravna
osoba) može postati članom udruge ako je to predviđeno statutom udruge,
u skladu s ovim Zakonom.

(6) Udruga je dužna voditi popis članova udruge.

***Djelatnost udruge***

Članak 4.

(1) Udruga može obavljati samo djelatnosti kojima se ostvaruju njeni
ciljevi utvrđeni statutom, u skladu sa zakonom.

(2) Udruga je samostalna u ostvarivanju svojih ciljeva utvrđenih statutom.

(3) Udruga svoju djelatnost ne smije obavljati radi stjecanja dobiti
za svoje članove. Ako u obavljanju svoje djelatnosti udruga ostvari dobit,
ona se mora, u skladu sa statutom udruge, koristiti isključivo za obavljanje
i unapređenje djelanosti udruge, kojima se ostvaruju njeni ciljevi utvrđeni
statutom.

***Javnost rada udruge***

Članak 5.

(1) Djelovanje udruge je javno.

(2) Udruga je dužna obavješćivati svoje članove o svom radu, na način
utvrđen statutom udruge.

(3) Način ostvarivanja načela javnosti rada udruge određuje se statutom.

(4) Javnost se samo iznimno može isključiti sa sjednica tijela udruge
u slučajevima predviđenim statutom udruge.

***Upravljanje udrugom i tijela udruge***

Članak 6.

(1) Članovi upravljaju udrugom neposredno ili preko svojih izabranih
predstavnika.

(2) Udruga mora imati skupštinu kao najviše tijelo udruge i predsjednika
udruge.

(3) Statutom udruge se pored tijela navedenih u stavku 2. ovoga članka,
mogu utvrditi i druga tijela udruge.

(4) Statutom se može utvrditi drukčiji naziv skupštine kao najvišeg
tijela udruge.

Članak 7.

Stranac ili predstavnik strane pravne osobe, koja je član udruge, može
biti član tijela udruge.

***Udruživanje udruga i ustrojstveni oblici udruge***

Članak 8.

(1) Dvije ili više udruga mogu se udruživati u savez ili zajednice udruga.
Savez ili zajednica udruga ima svojstvo pravne osobe i na nju se na odgovarajući
način primjenjuju odredbe ovoga Zakona.

(2) Udruge se mogu učlaniti u međunarodne udruge.

(3) Udruga može imati svoje ustrojstvene oblike (podružnice, ogranci,
klubovi) u skladu sa statutom.

(4) Ustrojstveni oblici udruge nemaju svojstvo pravne osobe.

(5) Udruga je dužna prijaviti osnivanje i djelovanje svojih ustrojstvenih
oblika tijelu državne uprave kod kojeg je registrirana udruga u roku od
15 dana od dana osnivanja.

(6) Ministar uprave propisat će obrasce i postupak prijave osnivanja
i djelovanja ustrojstvenih oblika udruga.

***Strane udruge***

Članak 9.

(1) Strana udruga, u smislu ovoga Zakona, je udruga sa sjedištem u inozemstvu,
osnovana i registrirana u inozemstvu.

(2) Strana udruga može, po načelu uzajamnosti, uz prethodnu suglasnost
Ministarstva vanjskih poslova, obavljati svoju djelatnost na području Republike
Hrvatske. Suglasnost Ministarstva vanjskih poslova nije upravni akt.

(3) Strana udruga može obavljati svoju djelatnost na području Republike
Hrvatske nakon upisa u registar stranih udruga što ga vodi Ministarstvo
uprave.

(4) U Republici Hrvatskoj strana udruga može djelovati samo u skladu
s ovim Zakonom i drugim propisima koji uređuju djelovanje udruga sa sjedištem
u Republici Hrvatskoj.

II. OSNIVANJE UDRUGA

***Osnivanje udruge***

Članak 10.

(1) Udrugu može osnovati najmanje deset osnivača.

(2) Osnivač udruge, u smislu ovoga Zakona, može biti poslovno sposobni
državljanin Republike Hrvatske te pravna osoba sa sjedištem u Republici
Hrvatskoj.

(3) Stranac kojem je odobreno trajno nastanjenje ili izdata poslovna
viza ili borave na produženom boravku duže od jedne godine, može biti osnivač
udruge sa sjedištem u Republici Hrvatskoj po načelu uzajamnosti.

(4) Strana pravna osoba može biti osnivačem udruge po načelu uzajamnosti.

***Statut udruge***

Članak 11.

(1) Udruga ima statut.

(2) Statut je temeljni opći akt udruge koji donosi skupština udruge.
Umjesto naziva statut udruga može rabiti i drugi naziv.

(3) Statut udruge mora sadržavati odredbe o:

- nazivu i sjedištu,

- području na kojem udruga djeluje,

- zastupanju,

- ciljevima,

- djelatnosti kojima se ostvaruju ciljevi,

- ostvarivanju javnosti rada udruge,

- članstvu i članarini,

- pravima, obvezama i stegovnoj odgovornosti članova,

- unutarnjem ustroju,

- tijelima udruge, njihovom sastavu, ovlastima, načinu odlučivanja,
uvjetima i načinu izbora i opoziva, trajanju mandata te odgovornosti članova,

- imovini i raspolaganju s mogućom dobiti,

- načinu stjecanja imovine,

- prestanku te postupku s imovinom u slučaju prestanka udruge.

(4) Udruga može imati znak čiji se izgled utvrđuje statutom.

***Naziv udruge***

Članak 12.

(1) Naziv udruge mora biti na hrvatskom jeziku i latiničnom pismu.

(2) Udruga koja ima za cilj zaštitu i promicanje interesa pripadnika
etničke i nacionalne zajednice ili manjine može imati naziv, uz naziv na
hrvatskom jeziku i latiničnom pismu i na jeziku i pismu etničke i nacionalne
zajednice ili manjine.

(3) Naziv udruge može se, ako je to predviđeno statutom, upisati u registar
udruga i u prijevodu na jedan ili više stranih jezika. Naziv na hrvatskom
jeziku mora se upisati na prvom mjestu.

(4) Uz svoj puni naziv udruga može rabiti i skraćeni naziv, koji mora
sadržavati karakteristični dio naziva udruge.

(5) Skraćeni naziv upisuje se u registar udruga.

(6) Naziv i skraćeni naziv udruga je dužna rabiti u obliku i sadržaju
u kojem su upisani u registar udruga.

(7) Ako je uz naziv ili skraćeni naziv u registru udruga upisan i naziv
ili skraćeni naziv u prijevodu na strani jezik, naziv ili skraćeni naziv
na stranom jeziku udruga može rabiti samo zajedno s nazivom na hrvatskom
jeziku.

(8) Odbit će se zahtjev za upis u registar ako se naziv udruge jasno,
barem po sjedištu koji se koristi u tom nazivu, ne razlikuje od naziva
već registrirane udruge.

(9) Ako se tijelu državne uprave koje vodi registar udruga podnesu dva
ili više zahtjeva za upis u registar udruga sa istim nazivom i sjedištem
koji se koristi u tom nazivu, odobrit će se zahtjev za upis one udruge
koja je prva podnijela zahtjev.

(10) Ako su u registru udruga upisane dvije ili više udruga s nazivima
koji se ne razlikuju, tijelo državne uprave nadležno za registraciju, po
službenoj dužnosti ili na zahtjev udruge koja je ranije upisana odredit
će rješenjem, protiv kojega nije dopušten posebni pravni lijek, rok koji
ne može biti kraći od mjesec dana udruzi koja je kasnije upisana da izmijeni
svoj naziv. Ako udruga ne postupi u skladu s tim rješenjem, donijet će
se rješenje o brisanju udruge.

***Uporaba određenih riječi***

Članak 13.

(1) Riječ "Hrvatska" na bilo kojem jeziku, te njene izvedenice, kao
i dijelovi grba i zastave Republike Hrvatske, mogu se unijeti u naziv i
znak udruge na način kojim se ističe ugled i dostojanstvo Republike Hrvatske,
uz prethodno odobrenje Ministarstva uprave.

(2) Naziv i znak udruge ne smije sadržavati službene nazive drugih država
i njihovo državno znamenje.

(3) Naziv jedinice lokalne samouprave i jedinice lokalne uprave i samouprave,
njene izvedenice te njezin grb i zastava, mogu se unijeti u naziv i znak
udruge samo uz odobrenje nadležnog tijela jedinice lokalne samouprave i
jedinice lokalne uprave i samouprave.

(4) Naziv udruge koja ima za cilj zaštitu i promicanje interesa pripadnika
etničke i nacionalne zajednice ili manjine može sadržavati naziv etničke
i nacionalne zajednice ili manjine, njen grb, zastavu ili znak.

(5) Riječi, grb, zastava i znak iz stavka 3. i 4. ovoga članka mogu
se rabiti samo na način kojim se ističe ugled i dostojanstvo jedinice lokalne
samouprave te etničke i nacionalne zajednice ili manjine.

III. REGISTRACIJA UDRUGA

***Registracija udruga***

Članak 14.

(1) Udruge se upisuju u registar udruga.

(2) Strane udruge upisuju se u registar stranih udruga.

(3) Udruge iz stavka 1. i 2. ovoga članka ne mogu početi obavljati svoju
djelatnost prije upisa u registar.

***Vođenje registra***

Članak 15.

(1) Registar udruga vode:

- županijski ured za opću upravu za udruge koje djeluju na području
županije i

- Ministarstvo uprave za udruge koje djeluju na području dvije ili više
županija ili na čitavom području Republike Hrvatske.

(2) Registar stranih udruga vodi Ministarstvo uprave.

(3) Ministar uprave propisat će pravilnikom obrasce i način vođenja
registra udruga i registra stranih udruga.

(4) Registar udruga i registar stranih udruga su javni.

***Upis u registar udruga***

Članak 16.

(1) Upis u registar udruga obavlja se na zahtjev osnivača.

(2) Zahtjevu za upis u registar udruga prilažu se:

- zapisnik o radu i odlukama osnivačke skupštine,

- statut,

- popis osnivača,

- imena osoba ovlaštenih za zastupanje,

- dokaz o državljanstvu osnivača i osoba ovlaštenih za zastupanje; izvod
iz sudskog ili drugog registra za pravnu osobu te dokaz o državljanstvu
njenog predstavnika u udruzi,

- odobrenje iz članka 13. stavka 1. i 3. ovoga Zakona,

- suglasnost ili odobrenje nadležnog tijela državne uprave za obavljanje
određene djelatnosti, kada je to propisano posebnim zakonima kao uvjet
za registraciju udruge.

(3) Zahtjev za upis u registar mora se podnijeti u roku od dva mjeseca
od dana održavanja osnivačke skupštine. Zahtjev podnesen nakon toga roka
odbacit će se zaključkom protiv kojeg je dopuštena posebna žalba.

***Postupak u povodu zahtjeva za upis***

Članak 17.

(1) Tijelo državne uprave nadležno za registraciju dužno je donijeti
rješenje o upisu u registar u roku od 30 dana od dana predaje urednog zahtjeva
za upis.

(2) Ako tijelo državne uprave nadležno za registraciju utvrdi da statut
udruge nije u skladu s ovim Zakonom, upozorit će na to podnositelja zahtjeva
za upis u registar i odrediti rok za usklađivanje, koji ne može biti kraći
od 15 dana, niti duži od 30 dana.

(3) Ako podnositelj zahtjeva za registraciju u roku koji mu je određen
ne uskladi statut s ovim Zakonom, tijelo državne uprave nadležno za registraciju
donijet će rješenje o odbijanju zahtjeva za upis u registar udruga.

(4) Rješenje o upisu u registar udruga sadrži: naziv, sjedište, datum
upisa, registarski broj pod kojim je upis izvršen, područje na kojem će
udruga djelovati, osnovni sadržaj djelatnosti udruge, utvrđenje da udruga
upisom u registar stječe svojstvo pravne osobe te imena osoba ovlaštenih
za zastupanje udruge.

(5) Županijski ured za opću upravu dužan je dostaviti Ministarstvu uprave
rješenje o upisu u registar u roku od osam dana od dana donošenja rješenja.

(6) Tijelo državne uprave nadležno za registraciju dužno je rješenje
o upisu u registar udruga dostaviti tijelu državne uprave u čiji djelokrug,
s obzirom na ciljeve osnivanja, spada djelatnost udruge kao i tijelu državne
uprave nadležnom za nadzor javnih prihoda.

(7) Primjerak statuta udruge kojeg je ovjerovilo tijelo državne uprave
nadležno za registraciju dostavlja se udruzi.

***Predmnjeva o upisu***

Članak 18.

(1) Ako tijelo državne uprave nadležno za registraciju ne donese rješenje
o upisu u registar udruga u roku od 30 dana od dana predaje urednog zahtjeva,
smatrat će se da je udruga upisana u registar idućeg dana nakon proteka
toga roka.

(2) Odredba stavka 1. ovoga članka ne primjenjuje se u slučaju iz članka
17. stavka 2. ovoga Zakona.

***Odbijanje upisa***

Članak 19.

Zahtjev za upis u registar udruga odbit će se ako su statutom utvrđeni
ciljevi i djelatnosti udruge zabranjeni Ustavom ili zakonom.

***Prijave o promjenama***

Članak 20.

(1) Osoba ovlaštena za zastupanje udruge dužna je tijelu državne uprave
nadležnom za registraciju podnijeti zahtjev za upis promjena u registar,
koje se odnose na:

- statut,

- naziv i sjedište,

- ciljeve i djelatnosti,

- imena osoba ovlaštenih za zastupanje, i

- prestanak udruge.

(2) Zahtjev za upis u registar, prema stavku 1. ovoga članka, podnosi
se, u roku od dva mjeseca od dana donošenja odluke o promjeni. Zahtjev
podnesen nakon toga roka, osim ako se odnosi na prestanak udruge, odbacit
će se zaključkom protiv kojeg je dopuštena posebna žalba.

(3) Zahtjevu se prilažu zapisnik o radu skupštine i odluka o promjeni,
novi statut ili njegove izmjene i dopune te dokaz o državljanstvu osoba
ovlaštenih za zastupanje.

(4) O upisu promjena u registar donosi se rješenje.

(5) Primjerak novog statuta ili izmjena i dopuna statuta koji je ovjerovilo
tijelo državne uprave nadležno za registraciju dostavlja se udruzi.

***Upis u registar stranih udruga.***

Članak 21.

(1) Zahtjevu za upis u registar stranih udruga prilažu se:

- suglasnost Ministarstva vanjskih poslova iz članka 9. stavka 2. ovoga
Zakona,

- izvadak iz registra u kojem je u zemlji sjedišta strana udruga upisana,
ne stariji od mjesec dana, iz kojega je vidljivo tko je ovlašten zastupati
stranu udrugu te za obavljanje koje djelatnosti je ona registrirana,

- ovjerovljeni prijevod izvatka na hrvatskom jeziku iz podstavka 1.
ovoga stavka,

- ovjerovljeni prijevod statuta na hrvatskom jeziku i latiničnom pismu,

- dokaz o državljanstvu osobe ovlaštene za zastupanje strane udruge,

- drugi dokazi ako su posebnim zakonom propisani posebni uvjeti za upis
u registar stranih udruga.

(2) Zahtjev za upis u registar stranih udruga podnosi osoba ovlaštena
za zastupanje strane udruge.

(3) Na strane udruge se na odgovarajući način primjenjuju odredbe članka
17. stavka 1., 2. i 3., članka 18., članka 19. i članka 20. ovoga Zakona.

(4) Rješenje o upisu u registar stranih udruga sadrži: naziv, sjedište,
datum upisa, registarski broj pod kojim je upis izvršen, osnovni sadržaj
djelatnosti strane udruge te imena osoba ovlaštenih za zastupanje.

***Pravni lijekovi***

Članak 22.

(1) O žalbi protiv rješenja županijskog ureda za opću upravu odlučuje
Ministarstvo uprave.

(2) Protiv rješenja Ministarstva uprave donesenog u prvom i drugom stupnju,
žalba nije dopuštena, ali se može pokrenuti upravni spor.

IV. IMOVINA I ODGOVORNOST UDRUGE ZA OBVEZE

***Imovina udruge***

Članak 23.

(1) Novčana sredstva koja je udruga stekla uplatom članarina, dobrovoljnim
prilozima i darovima, priređivanjem igara na sreću, obavljanjem njenih
dopuštenih djelatnosti, dotacijama iz državnog proračuna, proračuna općina,
gradova i županija i fondova, njene nepokretne i pokretne stvari te druga
imovinska prava čine imovinu udruge.

(2) Visina sredstava za dotaciju iz državnog proračuna uređuje se svake
godine prigodom donošenja državnog proračuna. Mjerila za utvrđivanje udruga
od interesa za Republiku Hrvatsku donosi Sabor Republike Hrvatske na prijedlog
Vlade Republike Hrvatske, a prema programima udruga.

(3) Odredba stavka 2. ovoga članka na odgovarajući način primjenjuje
se na dotacije iz proračuna jedinica lokalne samouprave i lokalne samouprave
i uprave.

***Odgovornost za obveze***

Članak 24.

(1) Za svoje obveze udruga odgovara cijelom svojom imovinom, u skladu
sa zakonom.

(2) Nad udrugom se može provesti stečajni postupak.

***Financijsko poslovanje udruga***

Članak 25.

Udruge su dužne voditi poslovne knjige i sastavljati financijska izvješća
prema propisima kojima se uređuje način vođenja računovodstva neprofitnih
organizacija.

V. UPRAVNI I INSPEKCIJSKI
NADZOR

***Tijela nadležna za obavljanje nadzora***

Članak 26.

(1) Upravni nadzor nad provedbom ovoga Zakona i propisa donesenih na
temelju njega provodi Ministarstvo uprave.

(2) Inspekcijski nadzor nad radom udruge obavljaju tijelo državne uprave
nadležno za registraciju i tijelo državne uprave u čiji djelokrug, s obzirom
na ciljeve osnivanja, spada djelatnost udruge.

(3) Inspekcijski nadzor nad zakonitošću financijskog poslovanja udruge
obavlja tijelo državne uprave nadležno za nadzor javnih prihoda.

***Postupak provođenja inspekcijskog nadzora***

Članak 27.

(1) Državni službenik ovlašten za provedbu inspekcijskog nadzora nad
radom udruge ukoliko utvrdi da je povrijeđen ovaj Zakon ili drugi propis
ovlašten je poduzeti sljedeće mjere:

1. narediti otklanjanje utvrđenih nedostataka i nepravilnosti u određenom
roku,

2. podnijeti prijavu za pokretanje prekršajnog postupka.

(2) Ako utvrđeni nedostaci i nepravilnosti nisu otklonjeni u ostavljenom
roku, tijelo državne uprave nadležno za registraciju udruge, postupit će
u skladu s odredbom članka 28. ovoga Zakona.

(3) O mjerama iz stavka 1. točke 2. i stavka 2. ovoga članka, državni
službenik tijela državne uprave nadležnog za registraciju dužan je odmah
obavijestiti tijelo državne uprave u čiji djelokrug, s obzirom na ciljeve
osnivanja, spada djelatnost udruge. Ukoliko je mjere iz stavka 1. ovoga
članka poduzeo državni službenik tijela državne uprave u čiji djelokrug
spada djelatnost udruge, isti je dužan o tome odmah obavijestiti tijelo
državne uprave nadležno za registraciju.

VI. PRESTANAK UDRUGE

***Rješenje o prestanku i brisanje iz registra***

Članak 28.

(1) Tijelo državne uprave nadležno za registraciju udruge donijet će
rješenje o prestanku udruge:

1. ako je nadležno tijelo udruge donijelo odluku o prestanku udruge,

2. ako se utvrdi da je udruga prestala djelovati ili ako skupština nije
održana najmanje dvije godine,

3. ako se utvrdi da statut nije u skladu sa ovim Zakonom,

4. ako djeluje suprotno odredbama zakona i statuta,

5. ako se broj članova udruge smanji ispod broja određenog za osnivanje
udruge,

6. ako je njeno djelovanje pravomoćno zabranjeno,

7. u slučaju stečaja.

(2) Činjenice iz stavka 1. ovoga članka utvrđuje tijelo državne uprave
nadležno za registraciju po službenoj dužnosti.

(3) U slučaju iz točke 3. stavka 1. ovoga članka tijelo državne uprave
nadležno za registraciju primijenit će na odgovarajući način odredbe članka
17. stavka 2. ovoga Zakona.

(4) U rješenju o prestanku udruge tijelo nadležno za registraciju udruge
radi provedbe postupka likvidacije udruge, postavit će udruzi povjerenika
koji će odmah preuzeti upravljanje i zastupanje udruge. Povjerenik udruge
obavit će primopredaju imovine i arhive od dotadašnjih tijela udruge o
čemu će se sastaviti posebni zapisnici. Ako dotadašnja tijela udruge odbiju
sudjelovati u primopredaji, odnosno ne odazovu se pozivu povjerenika, povjerenik
će sam sastaviti zapisnike o preuzimanju imovine i arhive. Primjerak zapisnika
o primopredaji, odnosno preuzimanju dostavit će se tijelu nadležnom za
registraciju udruge radi donošenja rješenja o zaključenju likvidacijskog
postupka.

(5) Rješenjem o zaključenju likvidacijskog postupka iz stavka 4. ovoga
članka odlučit će se o raspolaganju s imovinom udruge u skladu s odredbom
članka 29. stavka 1. ovoga Zakona.

(6) U slučaju da se u postupku likvidacije udruge iz stavka 4. ovoga
članka utvrdi da se potraživanja vjerovnika ne mogu namiriti iz njene imovine,
tijelo nadležno za registraciju udruge rješenjem zaključuje postupak likvidacije
i dostavlja pravomoćno rješenje sudu nadležnom za provedbu stečajnog postupka,
koji će taj postupak provesti po službenoj dužnosti.

(7) Na temelju pravomoćnog rješenja o zaključenju likvidacijskog postupka
iz stavka 4. ovoga članka, odnosno zaključenju stečajnog postupka iz stavka
6. ovoga članka, tijelo državne uprave nadležno za registraciju, po službenoj
dužnosti, brisat će udrugu iz registra.

(8) Udruga prestaje postojati brisanjem iz registra u skladu s odredbom
stavka 7. ovoga članka.

***Raspolaganje s imovinom udruge u slučaju njena prestanka***

Članak 29.

(1) U slučaju prestanka udruge imovina se, nakon namirenja vjerovnika
i troškova sudskog i drugih postupaka, predaje osobama određenim statutom
udruge.

(2) Ako statutom nisu određene osobe iz stavka 1. ovoga članka imovinu
udruge preuzima:

- Republika Hrvatska ako je udrugu registriralo Ministarstvo uprave,

- županija ako je udrugu registrirao županijski ured za opću upravu
te županije.

(3) Ako zabrani djelovanje udruge u smislu odredbi članka 32. ovoga
Zakona, sud će u rješenju kojim je izrekao zabranu, ako za to postoje opravdani
razlozi s obzirom na okolnosti slučaja, odrediti da se ostatak stečajne
mase preda određenoj ustanovi, zakladi ili fundaciji koja ima iste ili
slične ciljeve kao i udruga čiji je rad zabranjen. Radi donošenja odluke
o predaji ostatka stečajne mase, sud će pribaviti potrebne podatke od nadležnih
tijela ili mogućih korisnika te mase.

VII. ZABRANA DJELOVANJA UDRUGE

***Privremena zabrana djelovanja***

Članak 30.

(1) Ako postoji osnovana sumnja da udruga djeluje protivno Ustavu ili
zakonu, tijelo državne uprave nadležno za registraciju udruge dužno je,
po službenoj dužnosti ili na zahtjev nadležnog državnog odvjetništva, rješenjem
privremeno zabraniti djelovanje udruge.

(2) Nadležno državno odvjetništvo dužno je zatražiti privremenu zabranu
djelovanja udruge iz stavka 1. ovoga članka ako je pred sudom pokrenulo
postupak radi zabrane djelovanja udruge.

(3) Ako je tijelo državne uprave nadležno za registraciju donijelo rješenje
o privremenoj zabrani po službenoj dužnosti, o tome će odmah obavijestiti
nadležno državno odvjetništvo radi pokretanja postupka za zabranu djelovanja
udruge.

(4) Nadležno državno odvjetništvo dužno je u roku od tri dana odlučiti
hoće li pokrenuti postupak pred sudom radi zabrane djelovanja udruge ili
će odbaciti prijavu tijela nadležnog za registraciju.

(5) Tijelo državne uprave nadležno za registraciju ima protiv rješenja
o odbacivanju prijave pravo žalbe u roku od tri dana Državnom odvjetništvu
Republike Hrvatske, koje je o žalbi dužno odlučiti u roku od tri dana.

(6) Ako žalba iz stavka 5. ovoga članka bude odbijena, tijelo nadležno
za registraciju dužno je bez odgode staviti izvan snage svoje rješenje
o privremenoj zabrani djelovanja udruge.

(7) U rješenju o privremenoj zabrani djelovanja udruge odredit će se
privremena mjera zabrane otuđenja i opterećenja imovine udruge i imenovat
će se privremeni upravitelj udruge, koji ima sve ovlasti tijela udruge.
Privremeni upravitelj ovlašten je zatražiti pomoć nadležnih sudskih i upravnih
tijela radi ostvarenja svoje dužnosti. Privremeni upravitelj može raspolagati
imovinom udruge samo uz odobrenje tijela iz stavka 1. ovoga članka.

(8) Tijelo državne uprave nadležno za registraciju dužno je bez odgađanja
objaviti barem u jednim dnevnim novinama izreku rješenja iz stavka 1. ovoga
članka.

(9) Protiv rješenja o privremenoj zabrani djelovanja udruge dopušten
je prigovor u roku od osam dana sudu koji je nadležan za odlučivanje o
zabrani djelovanja udruge. Prigovor može u ime udruge podnijeti osoba ovlaštena
za zastupanje udruge. Rok za prigovor teče od dana objave iz stavka 8.
ovoga članka. Prigovor ne zadržava izvršenje rješenja.

(10) Prigovor iz stavka 9. ovoga članka s prilozima sud će bez odgode
dostaviti tijelu državne uprave koje je privremeno zabranilo rad udruge,
koje može dati svoj odgovor u roku od 3 dana. To je tijelo u tom roku dužno
dostaviti spis sudu. O prigovoru sud odlučuje rješenjem, na temelju spisa
i prigovora bez održavanja rasprave.

(11) Ako postupak pred sudom bude pokrenut, privremeno rješenje o zabrani
ostaje na snazi do pravomoćnog okončanja sudskog postupka, osim ako sud
nije drukčije odlučio u povodu prigovora udruge iz stavka 10. ovoga članka.
Sud može tijekom postupka i po službenoj dužnosti ukinuti privremeno rješenje
o zabrani rada udruge ako ocijeni da se time neće bitno ugroziti javni
mir i red te osnove pravnog poretka Republike Hrvatske odnosno prouzročiti
znatnija šteta interesima države, jedinica lokalne samouprave i uprave,
članova udruge i drugih osoba.

***Pokretanje postupka pred sudom***

Članak 31.

(1) Nadležno državno odvjetništvo postupak za zabranu djelovanja udruge
pokreće prijedlogom pred županijskim sudom na području kojega je sjedište
udruge.

(2) O prijedlogu odlučuje vijeće sastavljeno od tri suca.

***Postupak pred sudom prvog stupnja***

Članak 32.

(1) Sud će bez odlaganja prijedlog dostaviti osobi koja je u vrijeme
donošenja rješenja o zabrani djelovanja udruge bila ovlaštena zastupati
udrugu, ili, ako se toj osobi dostava ne može izvršiti ili je ona spriječena
uredno zastupati udrugu, bilo kojem članu tijela udruge. Ako se dostava
ne može izvršiti niti jednom od članova tijela udruge ili ako oni obavijeste
sud da ne namjeravaju zastupati udrugu, sud će udruzi postaviti privremenog
zastupnika.

(2) Raspravu o prijedlogu za zabranu djelovanja udruge sud je dužan
održati u roku od osmog do petnaestog dana pošto dostava prijedloga bude
obavljena zastupniku udruge u skladu s odredbama stavka 1. ovoga članka.
O vremenu i mjestu održavanja rasprave sud je dužan objaviti oglas u dnevnom
tisku najkasnije sljedećeg dana od dana donošenja rješenja o tome.

(3) U postupku je ovlaštena sudjelovati na strani udruge osoba ovlaštena
za zastupanje udruge.

(4) Sud može održati ročište te donijeti odluku i ako uredno pozvane
osobe ne dođu na ročište, na što će se one u pozivu za raspravu izričito
upozoriti.

(5) Na temelju održane rasprave sud presudom izriče zabranu djelovanja
ili odbija prijedlog.

(6) Sud izriče i javno objavljuje presudu odmah nakon održane rasprave.

(7) Presuda se mora izraditi pisano i njezin ovjereni prijepis dostaviti
strankama u roku od tri dana od dana objave.

***Žalba***

Članak 33.

(1) Protiv presude županijskog suda, kojom je odlučeno o prijedlogu
za zabranu rada udruge, državni odvjetnik, osoba ovlaštena za zastupanje
udruge, odnosno osoba koja je zamjenjuje mogu podnijeti žalbu Vrhovnom
sudu Republike Hrvatske u roku od osam dana od dana dostave presude.

(2) Žalba protiv presude o zabrani djelovanja udruge ne zadržava njezino
izvršenje.

(3) Žalba se dostavlja na odgovor. Rok za odgovor na žalbu je 3 dana.

(4) Pravovremenu i dopuštenu žalbu županijski sud će dostaviti Vrhovnom
sudu Republike Hrvatske zajedno sa svim spisima u roku od tri dana od dana
primitka odgovora na žalbu ili isteka roka za njegovo podnošenje.

(5) Vrhovni sud Republike Hrvatske dužan je u sjednici vijeća donijeti
odluku o žalbi u roku od osam dana od dana primitka žalbe sa spisima.

***Odgovarajuća primjena odredaba Zakona o kaznenom postupku***

Članak 34.

U postupku zabrane djelovanja udruga na odgovarajući se način primjenjuju
odredbe Zakona o kaznenom postupku, ako ovim Zakonom nije drukčije određeno.

VIII. KAZNENE ODREDBE

***Prekršaji***

Članak 35.

(1) Novčanom kaznom od 3.000,00 do 20.000,00 kuna kaznit će se za prekršaj
udruga koja:

- ne vodi popis članova udruge (članak 3. stavak 6.),

- u propisanom roku ne prijavi osnivanje i djelovanje svojih ustrojstvenih
oblika (članak 8. stavak 5.).

(2) Novčanom kaznom od 10.000,00 do 100.000,00 kuna kaznit će se za
prekršaj udruga koja:

- obavlja djelatnosti koje nisu u skladu s ciljevima utvrđenim statutom
(članak 4. stavak 1.),

- ne rabi naziv i skraćeni naziv udruge u obliku i sadržaju u kojem
su upisani u registar udruga (članak 12. stavak 6.),

- u propisanom roku ne podnese tijelu nadležnom za registraciju zahtjev
za upis u registar promjene statuta, naziva, sjedišta, ciljeva i djelatnosti,
imena osoba ovlaštenih za zastupanje (članak 20. stavak 2.).

(3) Za prekršaje iz stavka 1. i 2. ovoga članka kaznit će se novčanom
kaznom od 1.000,00 do 10.000,00 kuna i odgovorna osoba udruge.

(4) Novčanom kaznom od 2.000,00 do 20.000,00 kuna kaznit će se za prekršaj
odgovorna osoba udruge, ako udruga započne obavljati svoju djelatnost prije
upisa u registar (članak 14. stavak 3.).

(5) Novčanom kaznom od 3.000,00 do 30.000,00 kuna kaznit će se za prekršaj
osoba koja obavlja djelatnost u ime udruge iako je odbijen zahtjev za upis
udruge u registar (članak 17. stavak 3. i članak 19.) ili koja nastavlja
djelovanje u ime udruge nakon što je zabranjeno djelovanje udruge (članak
32.).

IX. PRIJELAZNE I ZAVRŠNE
ODREDBE

***Pretvorba društvenih organizacija***

Članak 36.

(1) Danom stupanja na snagu ovoga Zakona društvene organizacije nastavljaju
djelovati kao udruge ako ovim Zakonom nije drukčije određeno.

(2) Tijelo državne uprave nadležno za registraciju udruga izdat će u
roku od šest mjeseci po službenoj dužnosti svim društvenim organizacijama
koje su stupanjem na snagu ovoga Zakona postale udruge, a koje podliježu
obvezi upisa u registar, rješenje kojim će utvrditi da su te društvene
organizacije postale udruge.

***Usklađivanje statuta***

Članak 37.

(1) Udruge iz članka 36. ovoga Zakona, dosadašnja udruženja građana
i udruženja stranaca dužna su uskladiti svoje statute s odredbama ovoga
Zakona u roku od šest mjeseci od dana stupanja na snagu ovoga Zakona i
u tome roku podnijeti prijavu tijelu nadležnom za registraciju radi upisa
u registar udruga.

(2) Društvene organizacije i udruženja građana čiji organizacijski oblici
(podružnice, ogranci, klubovi) imaju svojstvo pravne osobe dužni su se
u roku iz stavka 1. ovoga članka ustrojiti kao jedinstvena pravna osoba
s ustrojstvenim oblicima koji nemaju svojstvo pravne osobe ili kao savez
ili drugi oblik udruživanja udruga (članak 8.).

(3) Ako udruge ne postupe u skladu s odredbom stavka 1. i 2. ovog članka
tijelo državne uprave nadležno za registraciju donijet će rješenje o prestanku
i brisanju udruge iz registra.

(4) Strane udruge iz članka 9. stavka 2. ovoga Zakona, kao i strane
udruge koje su do dana stupanja na snagu ovoga Zakona upisane u registar
pri Ministarstvu gospodarstva, dužne su zatražiti upis u registar stranih
udruga u roku od 90 dana od dana stupanja na snagu ovoga Zakona.

(5) Ako strane udruge ne postupe u skladu s odredbom stavka 4. ovoga
članka, gube pravo na djelovanje na području Republike Hrvatske i brisat
će se iz registra koji se vodio pri Ministarstvu gospodarstva te iz Registra
međunarodnih organizacija Republike Hrvatske.

***Imovina društvenih organizacija***

Članak 38.

(1) Nekretnine u društvenom vlasništvu na kojima su, do dana stupanja
na snagu ovoga Zakona, društvene organizacije imale pravo raspolaganja
ili pravo korištenja, danom stupanja na snagu ovoga Zakona postaju nekretnine
u vlasništvu Republike Hrvatske ako ovim Zakonom nije drukčije određeno.

(2) Nekretnine na kojima su pravo raspolaganja ili pravo korištenja
imala dobrovoljna vatrogasna društva, a koje nekretnine su stjecane i građene
prilozima građana ili drugim donacijama, a ne iz drugih društvenih sredstava,
danom stupanja na snagu ovoga Zakona postaju nekretnine u vlasništvu udruga
dobrovoljnih vatrogasnih društava.

(3) Vlada Republike Hrvatske ili od nje ovlašteno nadležno ministarstvo,
može, prema mjerilima koje na prijedlog Vlade Republike Hrvatske utvrdi
Sabor Republike Hrvatske, u roku od godinu dana od dana kada je Sabor Republike
Hrvatske utvrdio mjerila, nekretnine, koje su postale vlasništvo Republike
Hrvatske na temelju odredbe stavka 1. ovoga članka, prenijeti u vlasništvo
one udruge koja je prema odredbi članka 36. ovoga Zakona pravni sljednik
bivše društvene organizacije ili u vlasništvo jedne ili više jedinica lokalne
samouprave i uprave.

(4) Udruge koje su pravni sljednici bivših društvenih organizacija nastavljaju
koristiti nekretnine, na kojima je njihov prednik imao pravo raspolaganja
ili pravo korištenja, s tim da ih ne mogu dati u zakup ili na bilo koji
drugi način opteretiti niti ih prodati ili na bilo koji drugi način otuđiti.
Odredba ovoga stavka ne odnosi se na ugovore o zakupu sklopljene prije
stupanja na snagu ovoga Zakona, s tim da na mjesto zakupodavca stupa Republika
Hrvatska ili osobe na koje je Vlada Republike Hrvatske prenijela pravo
vlasništva sukladno odredbi stavka 3. ovoga članka. Tako sklopljeni ugovori
o zakupu moraju se u roku od godine dana od dana stupanja na snagu ovoga
Zakona uskladiti sa zakonom.

(5) Odredba stavka 4. ovoga članka primjenjuje se i na nekretnine na
kojima su pravo raspolaganja ili pravo korištenja imali bivša društveno-politička
organizacija - Savez sindikata Hrvatske i sindikati registrirani kao društvene
organizacije do dana početka primjene Zakona o radu ("Narodne novine",
broj 38/95.), a koji su se nakon početka primjene Zakona o radu registrirali
u skladu s odredbama toga Zakona (u daljnjem tekstu: sindikati).

(6) Ovlašćuju se sindikati iz stavka 5. ovoga članka, da se u roku od
180 dana od dana stupanja na snagu ovoga Zakona, zajednički dogovore o
načinu podjele nekretnina iz stavka 5. ovoga članka. Svaki pojedini sindikat
postaje vlasnik nekretnine koja mu je tim dogovorom dana. Ako sindikati
u roku od šest mjeseci ne postignu zajednički dogovor o podjeli tih nekretnina,
one danom isteka roka postaju nekretnine u vlasništvu Republike Hrvatske,
a Vlada Republike Hrvatske ili od nje ovlašteno nadležno ministarstvo će,
prema mjerilima koje utvrdi Sabor Republike Hrvatske, u roku od godine
dana od dana kada je Sabor Republike Hrvatske utvrdio mjerila, te nekretnine
prenijeti u vlasništvo sindikatima iz stavka 4. ovoga članka.

(7) Odredbe stavka 1., 3., 4., 5. i 6. ovoga članka ne odnose se na
nekretnine za koje je zabranjen prijenos prava raspolaganja i korištenja
prema odredbama Zakona o zabrani prijenosa prava raspolaganja i korištenja
određenih nekretnina u društvenom vlasništvu na druge korisnike odnosno
u vlasništvu fizičkih i pravnih osoba ("Narodne novine", br. 53/90., 61/91.,
25/93. i 70/93.) kao i na nekretnine na kojima su imale pravo raspolaganja
ili pravo korištenja bivše društveno-političke organizacije (Savez komunista
Hrvatske, Socijalistički savez radnog naroda Hrvatske, Savez udruženja
boraca narodnooslobodilačkog rata Hrvatske i Savez socijalističke omladine
Hrvatske).

(8) Nekretnine na kojima su pravo raspolaganja ili pravo korištenja
imale Matica hrvatska te društvene organizacije koje okupljaju pripadnike
etničkih i nacionalnih zajednica ili manjina, na dan stupanja na snagu
ovoga Zakona, postaju nekretnine u vlasništvu udruge koja je pravni sljednik
one bivše društvene organizacije koja je na tim nekretninama imala pravo
raspolaganja ili pravo korištenja.

(9) Udruge koje su pravni sljednici bivših društvenih organizacija i
sindikati registrirani kao društvene organizacije do dana početka primjene
Zakona o radu, dužni su, u roku od 60 dana od dana stupanja na snagu ovoga
Zakona, dostaviti Vladi Republike Hrvatske popis svih nekretnina na kojima
su imale pravo raspolaganja ili pravo korištenja.

(10) Udruge koje su pravni sljednici bivših društvenih organizacija
i sindikati registrirani kao društvene organizacije do dana početka primjene
Zakona o radu, a koji ne postupe u skladu s odredbom stavka 9. ovoga članka,
gube pravo stjecanja vlasništva nekretnina u skladu s odredbama stavka
3. i 6. ovoga članka.

(11) Pokretnine na kojima su pravo raspolaganja ili pravo korištenja
imale bivše društvene organizacije, na dan stupanja na snagu ovoga Zakona
postaju pokretnine u vlasništvu udruge koja je pravni sljednik one bivše
društvene organizacije koja je na određenim pokretninama imala pravo raspolaganja
ili pravo korištenja.

***Pravilnik o registru udruga***

Članak 39.

(1) Ministar uprave donijet će propis iz članka 8. stavka 6. i članka
15. stavka 3. ovoga Zakona u roku od 30 dana od dana njegova stupanja na
snagu.

(2) Udruge osnovane po ranijim propisima kao udruženja građana upisat
će se u registar udruga po ovom Zakonu nakon što postupe u skladu s odredbom
članka 37. stavka 1. ovoga Zakona.

***Propisi koji prestaju važiti***

Članak 40.

(1) Danom stupanja na snagu ovoga Zakona prestaje važiti Zakon o društvenim
organizacijama i udruženjima građana ("Narodne novine", br. 7/82., 5/85.,
47/89. i 2/90.) te točka 3. stavka 1. članka 1. Zakona o preuzimanju saveznih
zakona iz oblasti unutarnjih poslova koji se u Republici Hrvatskoj primjenjuju
kao republički propisi ("Narodne novine", broj 53/91.).

(2) Do donošenja propisa iz članka 15. stavka 3. ovoga Zakona ostaju
na snazi Pravilnik o obrascima i načinu vođenja registra društvenih organizacija
("Narodne novine", broj 34/82.), Pravilnik o registru udruženja građana
("Narodne novine", broj 27/82.) i Pravilnik o obrascima i načinu vođenja
registra međunarodnih organizacija i organa međunarodnih organizacija ("Narodne
novine", broj 49/83.).

***Postupci koji nisu okončani***

Članak 41.

(1) Postupci pokrenuti na temelju Zakona o društvenim organizacijama
i udruženjima građana ("Narodne novine", br. 7/82., 5/85., 47/89. i 2/90.)
koji nisu okončani do stupanja na snagu ovoga Zakona, bit će okončani po
odredbama ovoga Zakona.

(2) Odredba članka 36. stavka 1. ovoga Zakona ne odnosi se na sindikate
i udruge poslodavaca registrirane kao društvene organizacije do dana početka
primjene Zakona o radu ako ovim Zakonom nije drukčije određeno.

(3) Sindikati i udruge poslodavaca, registrirani kao društvene organizacije
do početka primjene Zakona o radu, čiji su članovi zaposlenici, odnosno
poslodavci i koji mogu sudjelovati u kolektivnom pregovaranju, dužni su,
u roku od 30 dana od dana stupanja na snagu ovoga Zakona, zatražiti, u
skladu s odredbama Zakona o radu, upis u registar udruga pri Ministarstvu
rada i socijalne skrbi, odnosno nadležnom županijskom uredu za rad, zdravstvo
i socijalnu skrb.

(4) Sindikati i udruge poslodavaca registrirani kao društvene organizacije
do početka primjene Zakona o radu, koji ne ispunjavaju uvjete iz stavka
3. ovoga članka, dužni su, u roku od 30 dana od dana stupanja na snagu
ovoga Zakona, zatražiti, u skladu s odredbama ovoga Zakona, upis u registar
udruga pri Ministarstvu uprave, odnosno nadležnom županijskom uredu za
opću upravu.

(5) Za sindikate i udruge poslodavaca, koji ne postupe sukladno odredbama
stavka 3. ili 4. ovoga članka donijet će se po službenoj dužnosti rješenje
kojim će utvrditi njihov prestanak rada.

***Preuzimanje dokumentacije***

Članak 42.

(1) Ministarstvo uprave preuzet će zapisnički, u roku od 30 dana od
dana stupanja na snagu ovoga Zakona, registar i postojeću dokumentaciju
koja se odnosi na strane udruge registrirane pri Ministarstvu gospodarstva
te registar i postojeću dokumentaciju koja se odnosi na udruženja stranaca
registrirana pri Ministarstvu unutarnjih poslova.

(2) Ministarstvo rada i socijalne skrbi, odnosno nadležni županijski
uredi za rad, zdravstvo i socijalnu skrb preuzet će zapisnički, u roku
od 30 dana od dana stupanja na snagu ovoga Zakona, postojeću dokumentaciju
koja se odnosi na sindikate i udruge poslodavaca iz članka 41. stavka 3.
ovoga Zakona.

***Stupanje na snagu Zakona***

Članak 43.

Ovaj Zakon stupa na snagu osmoga dana od dana objave u "Narodnim novinama".

Klasa: 230-01/97-01/01
Zagreb, 18. lipnja 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 70/1997-1209